‘Rower’ dood ná skietery by Centurion MallDie toneel in die Centurion Mall waar die skietery plaasgevind het. (Foto: Twitter) ŉ Vermeende rower is dood ná ŉ skietery by Centurion Mall in Centurion vroeg Donderdagaand. Kapt. Dave Miller, polisiewoordvoerder, het gesê die groep rowers het ŉ winkel in die sentrum beroof. Veiligheidswagte is oor die situasie ingelig en een van die sentrum se wagte het die vier vermeende rowers genader. Van hulle het hom klaarblyklik gesien naderkom en het losgebrand, het Miller gesê. Die wag is gewond, maar het teruggeskiet. Een van die rowers is verskeie kere in die bolyf getref en sy makker is in die been gewond. Miller het gesê dié man het buite die sentrum ŉ voertuig probeer kaap, maar is op die perseel in hegtenis geneem. Hy ontvang tans mediese behandeling. Die ander vermeende rower is in die ambulans op pad na ŉ hospitaal dood. “Nog twee verdagtes het gevlug en is steeds op vrye voet. Die polisie volg alle leidrade op,” het Miller gesê. Polisieondersoekers het die toneel nog tot omtrent 03:00 vanoggend vir bewyse gefynkam. Dit is in dié stadium onduidelik watter winkel beroof is. Miller het gesê die geld wat geroof is, is op die toneel teruggevind. “Die polisie het ook beslag gelê op twee vuurwapens.” Albei is gesteelde vuurwapens. “Die veiligheidswag is in ŉ bestendige toestand in ŉ private hospitaal,” het Miller gesê. Die winkelbestuur het in ŉ verklaring gesê hulle gee hul volle samewerking aan die polisie met die ondersoek.